Film tjedna: Posejdon
Kurt Russell i Josh Lucas na čelu su skupine preživjelih koji se očajnički pokušaju spasiti s prevrnulog luksuznog putničkog broda, u p
Avantura počinje na pučini oceana dok putnici na luksuznom brodu "Posejdon" slave dolazak Nove Godine. No, bez upozorenja, ogroman val preplavi brod i prevrne ga: on ostaje plutati, ali potpuno preokrenut. Unatoč ohrabrujućim riječima kapetana, profesionalni kockar Dylan Johns – u interpretaciji Josha Lucasa – dovoljno je puta plovio na krstarenjima da zna da šanse nisu na njihovoj strani ako budu samo bespomoćno čekali na spas. Nekoliko putnika s njim se slaže. U svijetu okrenutom naglavačke, mala skupina se zaputi u traganje za izlazom na negdašnjem dnu broda, u strojarnice, gdje će možda – kako se nadaju – cijevi za propelere pružiti izlaz iz tonućeg broda. Temeljena na romanu "Posejdonova avantura", autora Paula Gallica, iz 1969, istoimena ekranizacija iz 1972. postala je predložak za čitav žanr drama katastrofe. Josh Lucas kaže da ova nova verzija pokušava dati više realizma konvencijama tog žanra. Kurt Russell tumači lik političara Roberta Ramseya, koji je ranije u svojoj karijeri bio vatrogasac, tako da ponešto zna o spašavanju od udesa. Kako kaže, dopalo mu se da se takve pojedinosti o njegovom liku saznaju tek kako odmiče radnja filma Film "Posejdon" predstavlja povratak u oceansko okruženje za njemačkog redatelja Wolfganga Petersena, koji je doživio međunarodno priznanje 1981. svojom podmorničkom dramom "Das Boot". Umjesto da se osloni na kompjuterski generirane kadrove i scene, Peterson je izgradio vrlo detaljne scenografske setove, koji uključuju i plamen i vodu koja natapa njegove likove. No, kako ističu glumci, to je film o katastrofi koji, ipak, na koncu, treba služiti kao ljetna zabava. Postava uključuje Richarda Dreyfussa , australsku glumicu Jacintu Barrett, te Njujorčanku Emmy Rossum, koja tumači tvrdoglavu kćerku lika Kurta Russella.